
BILAG

RÅDETS KONKLUSIONER

om bekæmpelse af hiv/aids

RÅDET FOR DEN EUROPÆISKE UNION,

1.
SOM HENVISER til forpligtelseserklæringen om hiv/aids vedtaget den 27. juni 2001 på De Forenede Nationers Generalforsamlings særlige samling om hiv/aids, der er et tegn på, at man er ved at finde den respons, der er nødvendig for en vellykket bekæmpelse af hiv/aids,

2.
SOM HENVISER TIL Rådets henstilling af 18. juni 2003 om forebyggelse og reduktion af helbredsskader forbundet med narkotikamisbrug
, hvori det understreges, at medlemsstaterne for at opnå en betydelig reduktion af narkotikarelaterede helbredsskader skal tilbyde et udvalg af forskellige tjenester og faciliteter,

3.
SOM PÅ NY BEKRÆFTER betydningen af konferencen "Breaking the Barriers - Partnership to fight HIV/AIDS in Europe and Central Asia" (den 23.-24. februar 2004 i Dublin, Irland), i og med at den understregede den trussel, som det stigende antal hiv/aids-tilfælde udgør,

4.
SOM i den forbindelse HENVISER TIL den anmodning om at styrke Den Europæiske Unions kapacitet til effektivt at bekæmpe spredningen af hiv/aids, som blev fremsat i Dublin-erklæringen om partnerskabet til bekæmpelse af hiv/aids i Europa og Centralasien,

5.
SOM UDTRYKKER TILFREDSHED MED Vilnius-erklæringen fra ministerkonferencen "Europe and HIV/AIDS - New Challenges, New Opportunities" (den 17. september 2004 i Vilnius, Litauen), der understreger behovet for en fælles indsats for at styrke det overordnede forebyggelsesarbejde, bl.a. opbygning af menneskelige ressourcer og bæredygtige sundheds​infrastrukturer, for at give alle adgang til pleje, støtte og behandling og for at opbygge effek​tive partnerskaber mellem regeringerne, civilsamfundet, den private sektor og internationale partnere; som desuden ERKENDER, at de mest sårbare befolkningsgrupper i Europa omfatter stiknarkomaner og deres seksualpartnere, homoseksuelle mænd, prostituerede, kvinder udsat for menneskehandel, fanger, etniske minoriteter og migranter, der har tætte forbindelser til lande med en høj forekomst af hiv/aids,

6.
SOM UDTRYKKER TILFREDSHED MED Kommissionens arbejdsdokument af 8. sep​tember 2004 med titlen "En koordineret og integreret strategi for bekæmpelse af hiv/aids-epidemien i Den Europæiske Union og de omkringliggende lande",

7.
SOM UDTRYKKER TILFREDSHED MED Kommissionens meddelelse til Rådet og Europa-Parlamentet af 29. oktober 2004 med titlen "En sammenhængende europæisk politisk ramme for eksterne foranstaltninger til bekæmpelse af hiv/aids, malaria og tuberkulose" og ANERKENDER Rådets konklusioner af 23. november 2004, hvori Rådet tilsluttede sig nævnte meddelelse og opfordrede bl.a. Kommissionen og medlemsstaterne til at sikre, at seksuel og reproduktiv sundhed er en væsentlig del af bekæmpelsen af hiv og aids,

8.
SOM HENVISER TIL Rådets konklusioner af 23. november 2004 om et fornyet tilsagn fra EU om støtte til den internationale konference om befolkning og udvikling (ICPD) inden for rammerne af årtusindudviklingsmålene,

9.
SOM NOTERER SIG udvekslingen af god praksis med hensyn til forebyggelse gennem informationskampagner, adgang til antiretroviral behandling med særlig fokus på stiknarko​maner og migranter samt forebyggelse af overførsel fra mor til barn på mødet i den udvidede hiv/aids-tænketank (den 5.-6. april 2005 i Luxembourg),

10.
SOM SER MED TILFREDSHED PÅ det uformelle ministermøde "Sundhed i Europa: beskyttelse af europæiske borgeres sundhed" (den 13.-14. april 2005 i Paris) om en europæisk strategi og forskning i en hiv-vaccine,

11.
SOM UNDERSTREGER, at hiv/aids-epidemien og de underliggende fænomener, der bidra​ger til dens spredning, er almindelig udbredt, forårsager menneskelig lidelse og invaliditet, øger risikoen for social udstødelse og har negativ indvirkning på de nationale økonomier,

12.
SOM ERKENDER, at der ud over en fortsat styrkelse af de eksisterende metoder til forebyg​gelse af sygdommen er behov for at videreudvikle forskning, overvågning og metoder til effektive indgreb med henblik på at kunne tackle hiv/aids-epidemien med dens mange facet​ter,

13.
SOM ERKENDER, at hiv/aids, ligesom andre epidemier af smitsomme sygdomme, i vid ud​strækning får næring fra samme faktorer, herunder bl.a. manglende lighed mellem mænd og kvinder, fattigdom og social marginalisering af de mest sårbare befolkningsgrupper,

14.
SOM ANERKENDER, at der er behov for at tackle de mange problemer i forbindelse med bekæmpelsen af hiv/aids-epidemien ved at øge samarbejdet mellem Kommissionen, med​lemsstaterne, tiltrædelses-, kandidat- og nabolandene og internationale organisationer som f.eks. UNAIDS med inddragelse af personer, der lever med hiv/aids, og de berørte civilsam​fund,

15.
SOM NOTERER SIG, at det er medlemsstaterne, der har det primære ansvar for sundheds​systemerne, men at der er en ekstra gevinst ved at tackle hiv/aids-epidemien på både euro​pæisk og globalt plan, bl.a. ved at anvende relevante udviklingspolitikker,

OPFORDRER medlemsstaterne til

· at fremme gennemførelsen af Dublin-erklæringen om partnerskabet til bekæmpelse af hiv/aids i Europa og Centralasien og Vilnius-erklæringen fra ministerkonferencen "Europe and HIV/AIDS - New challenges, New Opportunities"
· at tage yderligere skridt til at sikre, at der i samarbejde med personer, der lever med eller er ramt af hiv, gennemføres, opretholdes og videreudvikles nationale koordinationsstrukturer, strategier og finansieringsplaner for hiv/aids, som omfatter flere sektorer, og at der udveksles god praksis og erfaringer på fællesskabsplan
· at tage yderligere skridt til at forbedre den almindelige viden om forebyggelsen af hiv-smitte og andre seksuelt overførte infektioner og øge offentlighedens bevidsthed herom samt infor​mere om seksuel og reproduktiv sundhed og udvikle og gennemføre evidensbaserede, mål​rettede aktiviteter med henblik på at dække bestemte sårbare befolkningsgrupper

· at tage yderligere skridt til at fremme sikker og ansvarlig seksuel adfærd og praksis, herunder brug af kondom, og udbygge stiknarkomaners adgang til forebyggelse, behandling for narko​tikamisbrug og skadebegrænsningstjenester

· at træffe passende foranstaltninger til at rådgive og støtte personer med hiv/aids, deres fami​lier og venner og til, gennem relevant lovgivning eller med andre midler, at skabe og opret​holde en respektfuld, ikke-diskriminerende og tolerant indstilling og adfærd i samfundet over for personer med hiv/aids
· fortsat at arbejde på at opretholde og videreudvikle et bæredygtigt, økonomisk overkommeligt og tilgængeligt sundhedssystem som grundlag for forebyggelse, behandling og pleje og i den forbindelse lægge særlig vægt på, at alle, der har behov for det, har adgang til antiretroviral behandling samt anden lægebehandling til en overkommelig pris
· i samarbejde med Kommissionen og med behørig hensyntagen til Fællesskabets rammepro​gram for forskning at styrke samarbejdet om kliniske forsøg i den fortsatte stræben efter at udvikle hiv-vacciner og mikrobiocider som led i et samlet globalt svar
· at tage hensyn til muligheden for at anvende horisontale EF-finansieringsinstrumenter ved gennemførelsen af samlede nationale strategier
· at fortsætte et tæt samarbejde med Kommissionen og andre relevante internationale organisa​tioner og agenturer, når de planlægger og aftaler specifikke bilaterale aktioner som led i nabo​skabs- og udviklingspolitikker,

OPFORDRER Kommissionen til 

· at støtte medlemsstaternes indsats for at implementere Dublin-erklæringen og Vilnius-erklæringen

· at bidrage til bestræbelserne på at forbedre den almindelige viden om forebyggelsen af hiv-smitte og andre seksuelt overførte infektioner og øge offentlighedens bevidsthed herom 

· at bidrage til aktiviteter, der sigter mod at skabe en respektfuld, ikke-diskriminerende og tole​rant indstilling og adfærd i samfundet over for personer med hiv/aids

· at lette anvendelsen af bestående EF-finansieringsinstrumenter til gennemførelsen af samlede nationale hiv/aids-strategier i medlemsstaterne og i nabolandene

· at fremme investering i relevant forskning og udvikling af effektive, adfærdsmæssige og risi​koreducerende samt profylaktiske tiltag, såsom vacciner og mikrobiocider, og i helbredelse

· at tilskynde Det Europæiske Center for Forebyggelse af og Kontrol med Sygdomme til yderli​gere at styrke og koordinere de nuværende aktiviteter vedrørende overvågning af overførbare sygdomme, herunder hiv/aids, i koordination med nationale institutter og internationale spe​cialiserede laboratorier

· at lette samarbejdet mellem medlemsstaterne, tiltrædelses-, kandidat- og nabolandene og de relevante internationale organisationer for at fremme udvekslingen af god praksis og fælles projekter

· at fremme og fortsætte dialogen og samarbejdet med lande på regionalt og globalt plan samt med internationale organisationer såsom UNAIDS inden for såvel sundheds- som udviklings​politik, for at gøre yderligere regionale og globale fremskridt i bekæmpelsen af spredningen af hiv.

